****Slovenska karitas, Kristanova ulica 1, 1000 Ljubljana
tel: 01/300 59 60, e-pošta: info@karitas.si

Sporočilo za javnost
Ljubljana, 24. 4. 2025

**POVZETEK LETNEGA POROČILA CELOTNE MREŽE KARITAS ZA LETO 2024**V letu 2024 je bilo v različne programe mreže Karitas z materialno in strokovno pomočjo, družabništvom starejših in obiski na domu, letovanji, delavnicami za otroke in drugimi aktivnostmi v Sloveniji **vključenih več kot 145.316 prejemnikov pomoči, od tega 29.340 otrok in 40.830 starejših.** **Skupaj je vrednost vseh programov pomoči Karitas v Sloveniji presegla 18 mio EUR.**

**V programih materialne pomoči s hrano Karitas po vsej Sloveniji** je bilo vključenih **91.070 oseb**, ki se sami, kljub pomoči, pokojnini ali delu za minimalno plačo, ne zmorejo preživljati. Približno polovica gospodinjstev je staršev z otroki, preostale pa so predstavljali starejši in posamezniki, ki živijo sami. **Med prejemniki materialne pomoči, ki prejemajo vsaj pomoč v hrani, je bilo 72.463 staršev z otroki in posameznikov, 17.982 starejših in 625 brezdomcev.** Samo v lanskem letu je bilo pomoči v obliki plačila najnujnejših položnic deležnih 11.678 gospodinjstev. Ob večjih stiskah, naravnih in drugih nesrečah je pomoč prejelo 2.087 oseb, večinoma še obnova po neurjih in poplavah z leta 2023. 14.359 otrok je prejelo pomoč s šolskimi potrebščinami, 1.491 osnovnošolcem in dijakom smo prispevali k plačilu kosila, prevoza in obšolskih dejavnosti ter 330 otrok je bilo vključenih v Botrstvo in Posvojitev na razdaljo. Prostovoljci so izvedli 68.944 obiskov starejših.

**Materialna pomoč na razdelilnih mestih Karitas** je bila realizirana z darovi darovalcev, donatorjev, delom prostovoljcev, sredstvi FIHO, ministrstev in lokalnih skupnosti ter hrano iz Sklada za evropsko pomoč najbolj ogroženim. Več kot **10.100 prostovoljcev, ki delujejo v 453 župnijskih karitas je ljudem v stiski razdelilo 3.754 ton hrane in skupaj podarilo več kot 670.580 prostovoljnih ur. Za različne programe osnovne materialne pomoči je Karitas v Sloveniji iz različnih virov v letu 2024 skupaj namenila 14,6 mio EUR, od tega 3,6 mio za pomoč ob večjih naravnih nesrečah in stiskah, večino tovrstne pomoči je bilo namenjenih tudi še gospodinjstvom prizadetim v poplavah 2023.**

V socialno varstvene programe je bilo v lanskem letu vključenih v celodnevno oskrbo z namestitvijo v osmih materinskih domovih in v varni hiši 197 žensk in otrok, v šest sprejemnih in terapevtskih centrov ter v komune je bilo vključenih 122 odvisnikov, v zavetiščih za brezdomce pa je bilo oskrbe deležnih 85 oseb. V ljudskih kuhinjah za brezdomce je hrano redno prejemalo 1.870 oseb. **Skupna vrednost socialno varstvenih in zahtevnejših strokovnih programov, ki jih financira Ministrstvo za delo, družino, socialne zadeve in enake možnosti, je znašala 3,4 milijona evrov (pomoč zasvojenim, ženskam v stiski, žrtvam trgovine z ljudmi in brezdomcem).**

Za pomoč tujini smo na področjih zdravstva, oskrbe z vodo, šolstva, podhranjenosti, dostojnega dela ter rehabilitacije in rekonstrukcije **pomagali predvsem v Afriki in na območjih Balkana, prizadetim z vojno v Ukrajini in na Bližnjem Vzhodu, v sklopu lastnih akcij ter projektov in humanitarnega strateškega partnerstva izbranih na razpis v okviru Ministrstva za zunanje in evropske zadeve.** **Pomoč tujini je presegla 4 mio EUR.**

Dodatno pa je Karitas izvajala tudi programe osveščanja, preventive in izobraževanj.

Največji vir za realizacijo odhodkov so v letu 2024 predstavljali donatorji z 47,03%, sledijo državna sredstva (razpisi ministrstev, uradi in EU hrana) z 31,12 %, občine s 10,85 %, Fundacija za financiranje invalidskih in humanitarnih organizacij FIHO s 6,8 % ter drugi manjši viri.

Podrobno poročilo je na voljo na [https://www.karitas.si/o-karitas/porocilo](https://www.karitas.si/o-karitas/porocilo/) .

**Iskrena zahvala vsem darovalcem, prostovoljcem in ustanovam, ki podpirajo delo Karitas!**

 Peter Tomažič
generalni tajnik Slovenske karitas